钦定古今图书集成/明伦汇编/官常典/第469卷 > 裴之横
## 钦定古今图书集成/明伦汇编/官常典/第469卷 > 裴之横

按《梁书裴邃传》：之横字如岳，之高第十三弟也。少好
宾游，重气侠，不事产业。之高以其纵诞，乃为狭被蔬
食以激厉之。之横叹曰：“大丈夫富贵，必作百幅被。”遂
与僮属数百人，于芍陂大营田墅，遂致殷积。太宗在
东宫，闻而要之，以为河东王常侍、直殿主帅，迁直阁
将军。侯景乱，出为贞威将军，隶鄱阳王范讨景。景济
江，仍与范长子嗣入援，连营度淮，据东城。京都陷，退
还合肥，与范溯流赴湓城。景遣任约上逼晋熙，范令
之横下援，未及至，范薨，之横乃还。时寻阳王大心在
江州，范副梅思立密要大心袭湓城。之横斩思立而
拒大心，大心以州降景，之横率众与兄之高同归。元
帝承制，除散骑常侍、廷尉卿，出为河东内史。又随王
僧辩拒侯景于巴陵。景退，迁持节、平北将军、东徐州
刺史、中护军，封豫宁侯，邑三千户。又随僧辩追景，平
郢、鲁、江、晋等州，恒为前锋陷阵，仍至石头破景。景东
奔，僧辩令之横与杜崱入守台城。及陆纳据湘州叛，
又隶王僧辩南讨焉。于阵斩纳将李贤明，遂平之。又
破武陵王于硖石，还除吴兴太守。乃作《百幅被》，以成
其初志。后江陵陷，齐遣上党王高涣挟贞阳侯攻东
关，晋安王纲承制，以之横为使持节、镇北将军、徐州
刺史，都督众军，给鼓吹一部，出守蕲城。之横营垒未
周，而魏军大至，兵尽矢穷，遂于阵没，时年四十一。赠
侍中、司空，谥曰忠壮。子凤宝嗣。